ด่วน! BGRIM เซ็นแล้ว “โซลาร์ฟูเยี้ยน” 257MW เริ่มบุ๊ครายได้มิ.ย. 62
ด่วน! BGRIM เซ็นแล้ว "โซลาร์ฟูเยี้ยน" 257MW เริ่มบุ๊ครายได้มิ.ย. 62
16 ส.ค. 2561

บริษัท บี.กริม เพาเวอร์ จำกัด (มหาชน) หรือ BGRIM เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) ว่า ตามที่เมื่อวันที่ 10 สิงหาคม 2561 บริษัทได้แจ้งมติที่ประชุมคณะกรรมการบริษัทเกี่ยวกับการอนุมัติการเข้าลงทุนโดยบริษัทย่อยที่เกี่ยวข้องในโครงการโรงไฟฟ้าพลังงานแสงอาทิตย์ ที่จังหวัดฟูเยี้ยน สาธารณรัฐสังคมนิยมเวียดนาม ขนาดกำลังการผลิตติดตั้งประมาณ 257 เมกะวัตต์
ล่าสุดวันนี้ (16 ส.ค.61) บริษัทขอรายงานความคืบหน้าว่า บริษัท บี.กริม รีนิวเอเบิล เพาเวอร์ 2 จำกัด บริษัทย่อยของบริษัทได้เข้าลงนามในสัญญาซื้อขายหุ้นใน บริษัท ฟูเยี้ยน ทีทีพี จ็อยสต๊อก คอมพานี (Phu Yen TTP Joint Stock Company) เป็นที่เรียบร้อยแล้ว โดยเป็นการเข้าซื้อหุ้นจำนวน 80,000,000 หุ้น หรือคิดเป็นร้อยละ 80 ของหุ้นสามัญ มูลค่าที่ตราไว้ 35,200,000 ดอลลาร์สหรัฐฯ
โดยภายหลังจากที่บริษัทได้ได้ลงนามสัญญาดังกล่าว บริษัทจะเข้าถือหุ้น 80% ของ บริษัท ฟูเยี้ยน ทีทีพี จ็อยสต๊อก คอมพานี (Phu Yen TTP Joint Stock Company) ผู้ดำเนินโครงการผลิตไฟฟ้าพลังงานแสงอาทิตย์ขนาดกำลังการผลิตติดตั้ง 257 เมกะวัตต์ ที่จังหวัดฟูเยี้ยน สาธารณรัฐสังคมนิยมเวียดนาม ภายใต้สัญญาซื้อขายไฟฟ้าจำนวน 214.16 เมกะวัตต์ โดยมีระยะเวลาซื้อขายไฟฟ้า 20 ปี ให้กับ Electricity of  Vietnam (EVN) ซึ่งโครงการดังกล่าวคาดว่าจะเปิดดำเนินการเชิงพาณิชย์ (Scheduled Commercial Operating Date : SCOD) ได้ภายใน 30 มิถุนายน 2562 ทั้งนี้ หุ้นสามัญส่วนที่เหลือในบริษัท ฟูเยี้ยน ทีทีพี จ็อยสต๊อก คอมพานี (Phu Yen TTP Joint Stock Company) ร้อยละ 20 ถือโดย TTVN
 
อนึ่งก่อนหน้านี้ “ข่าวหุ้นธุรกิจออนไลน์” รายงานว่า BGRIM อยู่ในระหว่างเตรียมเข้าทำรายการซื้อหุ้นราว 80% จากบริษัทพันธมิตรในประเทศเวียดนาม ซึ่งเป็นเจ้าของเดิมในโครงการ โรงไฟฟ้าพลังงานแสงอาทิตย์โครงการฟูเยี้ยน (Phu Yen) จังหวัดฟูเยี้ยน ประเทศเวียดนาม มูลค่า 1.06 พันล้านบาท โดยได้กำหนดผลตอบแทนการลงทุนจากเงินลงทุนในส่วนทุน (EIRR) ขั้นต่ำไม่น้อยกว่าร้อยละ 12
สำหรับโครงการดังกล่าวมีกำลังการผลิตติดตั้ง 257 เมกะวัตต์ (กำลังการผลิตตามสัญญา 214.16 เมกะวัตต์) กับกลุ่มบริษัท Truong Thanh Viet Nam Group Joint Stock Company (TTVN) ซึ่งเป็นพันธมิตรทางธุรกิจที่มีชื่อเสียงในประเทศเวียดนาม โดยโครงการดังกล่าวอยู่ระหว่างกระบวนการลงนามสัญญาซื้อขายไฟฟ้าระยะเวลา 20 ปี กับการไฟฟ้าเวียดนาม (EVN) โดยมีอัตราขายไฟฟ้า 9.35 ดอลลาร์เซนต์ต่อกิโลวัตต์-ชั่วโมง (0.0935 เหรียญสหรัฐ) ซึ่งจะเปิดดำเนินการเชิงพาณิชย์ภายในเดือนมิถุนายน 2562
 
